Stori 26: Job i Gat Strong Bilif Long God
?YU YU sore long sikman ya? Nem blong hem, Job, mo woman ya i woman blong hem. ?Yu save wanem we woman ya i stap talem long Job? Hem i stap talem se: ‘I moa gud yu tok nogud long God, blong yu yu ded.’ I gud yumi luk from wanem hem i talem samting ya, mo from wanem Job i safa olsemia.
Job i wan man we i bilif strong long Jeova, mo i obei gud long hem. Hem i stap long kantri blong Uj, i no longwe long Kenan. Jeova i lavem Job, be i gat wan man we i no laekem hem nating. ?Yu save hu ya man ya?
Hemia Setan. Rimemba se Setan hem i nogud enjel ya we i agensem Jeova. Hem i pulum Adam mo Iv blong tufala i no moa obei long Jeova. Mo hem i ting se hem i save pulum olgeta man blong oli no obei long God. ?Yu ting se hem i naf blong mekem samting ya? Nogat. Traem tingbaot ol stori we yumi ridim finis. Plante long ol man mo woman ya oli gat strong bilif. ?Yu save talem nem blong sam long olgeta?
Afta we Jekob mo Josef i ded long Ijip, Job nao i nekiswan man we bilif blong hem long Jeova i strong moa, i winim ol narafala man long wol. Jeova i wantem soem long Setan se hem i no naf blong pulum evri man oli kam nogud. Taswe hem i talem se: ‘?Yu luk fasin blong man ya Job? Hem i wan gudfala man we tingting blong hem i stap strong long mi oltaem.’
Setan i ansa long God, i se: ‘No, be hem i stap mekem wosip long yu from we yu givim plante blesing long hem, mo naoia hem i gat plante gudfala samting. Be sipos yu tekemaot ol samting ya, bambae hem i tok nogud long yu stret long fes blong yu.’
Jeova i talem se: ‘Oraet, yu save karemaot evri samting we hem i gat. Yu save mekem enikaen nogud samting long hem. Be wan samting nomo, yu no mas kilim hem i ded. Bambae yumi luk sipos hem i tok nogud long mi.’
Fastaem, Setan i pulum sam man blong oli stilim ol buluk mo kamel blong Job, mo ol sipsip blong hem tu oli ded. Afta, Setan i kilim i ded ol 10 pikinini boe mo gel blong Job long wan hariken. Biaen bakegen, hem i kilim Job wetem wan sik we i nogud tumas. Job i harem nogud bitim mak. Hemia from wanem woman blong hem i talem se: ‘I moa gud yu tok nogud long God, blong yu yu ded.’ Be Job i no save mekem samting ya. Antap bakegen, tri giaman fren blong Job oli kam, mo trifala i talem long hem se hem i bin mekem plante nogud samting long laef blong hem. Nating se ol trabol ya i kasem Job, be hem i holemtaet bilif blong hem long Jeova.
Jeova i glad tumas long Job. Afta we ol trabol ya i finis, hem i givim plante blesing long Job, olsem yu luk long pija ya. Hem i tekemaot sik blong hem. Job i gat 10 pikinini bakegen we oli naes tumas. Mo ol buluk, ol sipsip, mo ol kamel blong hem oli kam plante we plante, oli tu taem antap long namba we hem i gat fastaem.
?Bambae yu yu bilif strong long Jeova oltaem, olsem Job? Sipos yu mekem olsem, God bambae i givim blesing long yu tu. Bambae yu gat janis blong laef gogo i no save finis, taem wol ya i kam wan naes ples bakegen, olsem garen blong Iden fastaem.
Job 1:1-22; 2:1-13; 42:10-17.
Ol Kwestin
- ?Job hem i hu?
- ?Setan i traem blong mekem wanem? ?Hem i win?
- ?Jeova i letem Setan i mekem wanem? ?From wanem?
- ?From wanem woman blong Job i talem se ‘i moagud we Job i tok nogud long God blong i ded’? (Lukluk pija.)
- ?Olsem seken pija i soem, wanem ol blesing we Jeova i givim long Job? ?From wanem?
- ?Sipos yumi olsem Job we i bilif strong oltaem long Jeova, bambae yumi kasem wanem blesing?
Sam narafala kwestin
- Ridim Job 1:1-22.
?Olsem wanem ol Kristin oli save folem fasin blong Job? (Job 1:1; Fil. 2:15; 2 Pita 3:14)
- Ridim Job 2:1-13.
?Taem Setan i agensem Job, olsem wanem fasin blong Job i defren long fasin blong woman blong hem? (Job 2:9, 10; Prov. 19:3; Maeka 7:7; Mal. 3:14)
- Ridim Job 42:10-17.
?Olsem wanem ol blesing we Job i kasem oli klosap sem mak long wanem we Jisas i kasem taem hem i stap tru long God? (Job 42:12; Fil. 2:9-11)
Taem Job i stanap strong hem i kasem plante blesing. ?Olsem wanem samting ya i save leftemap tingting blong yumi? (Job 42:10, 12; Hib. 6:10; Jem. 1:2-4, 12; 5:11)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ayr_Latn tpi_Latn cat_Latn tpi_Latn tpi_Latn tpi_Latn tpi_Latn tpi_Latn szl_Latn ayr_Latn tpi_Latn ayr_Latn tpi_Latn ayr_Latn tpi_Latn tpi_Latn